Mielenterveyden haasteet ovat moninaisia ja voivat koskettaa ketä tahansa, milloin tahansa. On tärkeää tulla kohdatuksi aidosti ja kokonaisena.
Mielenterveyden haasteet ovat moninaisia ja voivat koskettaa ketä tahansa, milloin tahansa. On tärkeää tulla kohdatuksi aidosti ja kokonaisena. Kuinka tehdä näkymätön näkyväksi taiteen kautta? Näyttelymme keskeisinä teemoina ovat mielenterveyskriisi, mielenterveys- ja päihdeongelmat, stigma, sosiaalisesti kestävä kehitys sekä yhdenvertaisuus ja osallisuus. Moniäänisen näyttelymme tavoitteena on herättää ajatuksia, tunteita, kysymyksiä ja keskustelua ajankohtaisesta ja tärkeästä aiheesta ja yhteiskuntamme tilanteesta. Teossarja antaa äänen järjestöjen asiantuntijoille, muille mielenterveys- ja päihdetyön ammattilaisille ja heille, keille mielenterveys- ja päihdeongelmat ovat tuttuja omasta arkitodellisuudesta. Haluamme edistää dialogia ja lisätä tietoisuutta. Pyrimme purkamaan teemoihin liittyvää stigmaa ja vaikenemisen kulttuuria. Avun tarve on kasvava. Keskeistä on yhteiskuntamme valmius ja tahtotila tunnistaa ja hoitaa ongelmien syitä ja vastata avun tarpeeseen. Tarvitaan inhimillistä kohtaamista ja empatiaa. ”Laiminlyömällä yhteiskuntamme kantavien rakenteiden turvaamisen, kasvatamme inhimillisen kärsimyksen velkataakkaa. Välinpitämättömyyden summa ei ole mitattavissa vain euroissa, sillä menetämme jatkuvasti henkistä valuuttaa. Puhumattakaan siitä, että ihmiselämän hinta on korvaamattoman arvokas.”